S p r á v a
zo zahraničnej pracovnej cesty

1. Účastníci ZPC:
Titul, meno a priezvisko:	RNDr. Miroslav Repovský	
Pracovisko:	sekcia regionálneho školstva, Ministerstvo školstva, vedy, výskumu a športu Slovenskej republiky	
Pracovné zaradenie:	referent	
Znalosť jazykov:	ANJ, RUJ	

2. Zahraničná pracovná cesta:
Štát:	Poľsko	
Mesto:	Varšava	
Vykonaná v doch:	15. až 17. apríla 2012	
Prijímajúca organizácia:	OECD	
Účel cesty:	Konferencia: Governing Complex Education Systems, Second Thematic Conference: Effective local level governance in Education	
Spôsob financovania:	Ministerstvo školstva, vedy, výskumu a športu SR	

3. Rámcový program pobytu: 
15. apríla 2012	Prílet do Varšavy, ubytovanie	
16.- 17. apríl 2012	Účasť na konferencii a prílet do Viedne	

4. Stručný priebeh rokovaní:

Konferencia mala podobu kombinácie plenárnych prednášok a interaktívnych workshopov, s aktívnou účasťou jednotlivých účastníkov konferencie. Hlavné otázky, ktorých zodpovedanie bolo cieľom konferencie, boli najmä: 
1)	Aká je úloha lokálnych autorít pri riadení procesu vzdelávania?
2)	Ako môžeme byť istí, že lokálne autority a školy majú kapacity riadiť svoje lokálne systémy vzdelávania?
Cieľom konferencie bolo zdieľať možnosti, ktoré majú lokálne autority a školy v štruktúrach zodpovednosti a opatrení a tiež prediskutovať spôsoby vytvárania kapacít a znalostných systémov, ktoré sú potrebné na lokálnej úrovni k vytváraniu stratégií.
Počas konferencie sa uskutočnili tieto plenárne prednášky:
1.	Marius Busemeyer, Univerzita Konstanz, Nemecko:  Dve dekády decentralizácie v riadení vzdelávania: lekcie učenia a výhľad do budúcnosti pre lokálne autority.
Autor prednášky konštatoval, že decentralizácia vzdelávania bola globálnym trendom v posledných dvadsiatich rokoch, ale nie je priamy dôkaz, že priniesla výrazne zvýšenie kvality vzdelávania. Zvýšila sa úloha lokálnych autorít a prešlo sa od riadenia vstupov k riadeniu výstupov. V jednotlivých krajinách boli výrazne rozdiely v procese decentralizácie. V ďalšej časti prednášky sa snažil sumarizovať výhody a nevýhody decentralizácie. V závere prednášky sa snažil nájsť odpoveď na otázku ako ďalej? Riešenia vidí najmä v tvorbe vzdelávacích štandardov a ich meraní, ako jedného z ukazovateľov kvality vzdelávacích systémov; investovania do vzdelávacej infraštruktúry; skorého vzdelávanie detí; zvýšení atraktívnosti  učiteľského povolania; zvýšenia priameho prepojenia vzdelávania s praxou; sociálnej inklúzii; spojenia vzdelávania s lokálnou komunitou.

2.	Philippa Cordingley, Centre for the Use of Research and Evidence in Education, Coventry, Anglicko: Budovanie kapacít na lokálnej úrovni: úloha znalostí a využitie výskumu.
Úlohou prednášky bolo zodpovedať na otázky: „Aký systém znalostí podporuje efektívne riadenie komplexného vzdelávacieho systému? a Aká je úloha znalostí a použitia výskumu pre budovanie lokálnych kapacít“. Prednáška hľadala tiež odpoveď na otázku aký druh systému znalostí podporuje efektívne riadenie a sprístupnila dve prípadové štúdie. Vysvetlila, ako Centrum vedie pedagógov k porozumeniu znalostí, využívaniu výsledkov výskumov a kontinuálnemu profesionálnemu rozvoju a vzdelávaniu. Objasnila kto sú kľúčoví hráči a ich prepojenia v procese budovania kapacít na lokálnej úrovni s využitím znalostí a výskumu. Zaoberala sa aj podmienkami, aktivitami a princípmi budovania kapacít na lokálnej úrovni. 

3.	Roman Dolata a Artur Pokropek, Univerzita Varšava, Poľsko: Rozdiely v lokálnych školských systémoch. Využitie národného  testovacieho systému na hodnotenie vzdelávacích procesov na lokálnej úrovni.
Autori prednášky predstavili, aké výrazne rozdiely sú v lokálnych školských systémoch v Poľsku, ak použijú dáta, ktoré získali národným testovaním na rôznej úrovni vzdelávania. Predstavili systém evalvácie vzdelávania v Poľsku s dôrazom na testovanie. Upozornili na softvérové nástroje, ktoré majú rôzne úrovne riadenia na porovnávanie jednotlivých subjektov vzdelávacieho systému, hľadanie trendov a postupov na jeho skvalitňovanie.  Z nášho pohľadu je zaujímavé, že majú tiež nástroje na meranie tzv. pridanej hodnoty, ktorá umožňuje porovnávať úroveň vedomostí žiakov na vstupe do systému s úrovňou vedomostí na výstupe. Uvedené nástroje umožňujú jednotlivým úrovniam riadenia hľadať cesty ku skvalitňovaniu  vzdelávacieho systému. Umožňujú teda lepšie využitie prístupných údajov, lepšie porovnávanie vzdelávacích systémov, podporujú strategické myslenie a použitie stratégií rozvoja.

4.	Gregorz Mazurkiewicz, Prípadová štúdia riadenia komplexných vzdelávacích systémov - Úvod do externého hodnotenia škôl v Poľsku.
Autori prípadovej štúdie hľadajú efektívne spôsoby externého hodnotenia škôl. Prieskumom dokázali, že  občasné inšpekčné návštevy poľských škôl nevedú k relevantným informáciám a odporúčaniam, ktoré by viedli ku skvalitňovanie procesov vzdelávania na jednotlivých školách. Prípadovou štúdiou hľadajú efektívne metódy externého hodnotenia s využitím viacerých zdrojov údajov a informácií, nielen inšpekčné zistenia a údaje z externého testovania. Riešenie vidia aj v užšom a koordinovanom prepojení externého a interného hodnotenia. 
Okrem plenárnych prednášok dôležitou súčasťou konferencie boli interaktívne workshopy. Účastníci konferencií boli rozdelení do troch stálych skupín a každá skupina sa postupne venovala každej z týchto troch tém:
1.	Akontability (Accountability)
2.	Budovanie kapacít (Capacity building)
3.	Strategické myslenie (Strategic thinking)
Na prerokovanie každej témy bol určený vedúci, ktorý viedol diskusiu a rečník, ktorý zabezpečil vstup do prerokúvanej problematiky. Po vstupe do problematiky každý člen pracovnej skupiny odpovedal na otázky, ktoré boli pripravené  vedúcim. Otázky smerovali hlavne na skúsenosti a názory jednotlivých členov workshopu k diskutovaným témam. V závere workshopu rečník, ktorý zabezpečil vstup do problematiky sa usiloval o zhrnutie skúseností a názorov jednotlivých členov pracovnej skupiny, ktoré budú použité v záverečnej správe projektu „Riadenie komplexných vzdelávacích systémov“. 
	V závere konferencie boli sformulované hlavné tézy, ktoré budú predmetom ďalšej konferencie.

5. Odporúčané závery:
Získané poznatky možno využiť pri hľadaní vhodných foriem efektívneho riadenia vzdelávacej politiky, budovaní kapacít a strategického myslenia na lokálnej úrovni.  

6. Prehľad prinesenej dokumentácie a miesto jej uloženia:
Prezentácie, ktoré odzneli na prednáškach, sú na vyžiadanie k dispozícii v elektronickej forme.

7. Osobitne vyhodnotený očakávaný prínos ZPC:
Účasť zástupcov Slovenskej republiky na predmetnej konferencii umožnila oboznámiť sa s problémami riadenia vzdelávania v jednotlivých krajinách, budovaním kapacít na efektívne riadenia a využívaním znalostí a výsledkov výskumov na vytváranie stratégií na lokálnej úrovni. 

8. Spôsob zverejnenia výsledkov ZPC, prenos získaných informácií:
Správa zo zahraničnej pracovnej cesty bola zaslaná sekcii medzinárodnej spolupráce MŠVVaŠ SR, ktorá ju zverejní na webovom sídle MŠVVaŠ SR.

Súhlasím so zverejnením správy na internete
Správu vypracoval:	RNDr. Miroslav Repovský	
Miesto a dátum:	Bratislava, 24. apríla 2012	
Správu schválil: